Προφανώς αυτή η επίσημη τελετή αφορούσε μόνο πλούσια και επιφανή άτομα για να τονισθεί -και μ’ αυτό τον τρόπο- η ανωτερότητα του Ισλάμ. H προσέλευση ενός μέλους μιας οικογένειας στο Ισλάμ δεν συνεπαγόταν οπωσδήποτε τον εξισλαμισμό και των άλλων, εκτός και αν τα παιδιά ήταν κάτω των 12 ετών. Γι’ αυτό συναντούμε σε σχετικά έγγραφα πατέρα Χριστιανό και γιο Μουσουλμάνο. Όπως φαίνεται από τα έγγραφα των ιεροδικείων, πολλοί εξισλαμισμοί έγιναν μέσω των μεικτών γάμων. Ένας Μουσουλμάνος είχε το δικαίωμα να τελέσει γάμο με Χριστιανή, διαπαιδαγωγώντας τα παιδιά του σύμφωνα με τις αρχές της θεωρούμενης ως ανώτερης Μουσουλμανικής θρησκείας.